പെഗസസ് വിവരങ്ങള് വെളിപ്പെടുത്തില്ല: കേന്ദ്രം, കേന്ദ്രത്തിന് നോട്ടീസ് അയച്ച് സുപ്രീംകോടതി കേന്ദ്രത്തിന് നോട്ടീസയച്ച് സുപ്രീംകോടതി വിദഗ്ദ്ധ സമിതിക്ക് മുന്നില് വിശദീകരിക്കാം വാദം 27ലേക്ക് മാറ്റി ന്യൂഡല്ഹി: പെഗസസ് ചാരസോഫ്റ്റ്വെയര് ഉപയോഗിച്ച് ഫോണ് ചോര്ത്തിയെന്ന ആരോപണത്തില് കോടതിയുടെ മുന്നില് ഒളിച്ചുവയ്ക്കാനൊന്നുമില്ലെന്നും, പക്ഷേ, രാജ്യസുരക്ഷയുമായി ബന്ധപ്പെട്ട കാര്യമായതിനാല് വിവരങ്ങള് പൊതുസമൂഹത്തിന് ലഭ്യമാകും വിധം സത്യവാങ്മൂലമായി നല്കാനാകില്ലെന്നും കേന്ദ്ര സര്ക്കാര് സുപ്രീംകോടതിയില് അറിയിച്ചു. എന്നാല് രാജ്യ സുരക്ഷയില് വിട്ടുവീഴ്ച വേണ്ടെന്നും സര്ക്കാര് പെഗസസ് ഉപയോഗിക്കുന്നുണ്ടോ ഇല്ലയോ എന്ന് മാത്രം വ്യക്തമാക്കിയാല് മതിയെന്നും ചീഫ് ജസ്റ്റിസ് നിലപാടെടുത്തു. രാജ്യസുരക്ഷയുമായി ബന്ധപ്പെട്ട കാര്യങ്ങളായതിനാല് കോടതിയുടെ തന്നെ നിയന്ത്രണത്തിലുള്ള നിഷ്പക്ഷ വിദഗ്ദ്ധസമിതിക്ക് മുന്നില് മാത്രമേ വിശദീകരിക്കൂ. ഈ സമിതി റിപ്പോര്ട്ട് കോടതിക്ക് കൈമാറുമെന്നാണ് കേന്ദ്രം ഇന്നലെ സുപ്രീംകോടതിയില് വ്യക്തമാക്കിയത്. രാജ്യസുരക്ഷയുടെ കാര്യത്തില് ഒരു തരത്തിലുള്ള വിട്ടു വീഴ്ചയും വരുത്തേണ്ടെന്ന് ജസ്റ്റിസ് സൂര്യകാന്ത് പറഞ്ഞു. വ്യക്തികളുടെ ഫോണുകളുടെ ചോര്ത്തുന്നതായി പരാതികള് ലഭിച്ചിട്ടുണ്ട്. സര്ക്കാരിന്റെ അനുമതിയില്ലാതെ ഇത് സാധ്യമാകില്ലെന്നാണ് ആരോപണം. ഇക്കാര്യത്തില് സര്ക്കാര് തന്നെയാണ് വിശദീകരണം നല്കേണ്ടത്. രാജ്യസുരക്ഷയുടെ കാര്യത്തിലും പ്രതിരോധ മന്ത്രാലയത്തിന്റെ നടപടിക്രമങ്ങള് ലംഘിക്കാതെയും ഇക്കാര്യങ്ങള് വ്യക്തമാക്കി ഒരു സത്യവാങ്മൂലം നല്കുന്നതില് സര്ക്കാരിന് മുന്നിലുള്ള തടസമെന്താണ്?. അതിനാല് സര്ക്കാര് ഇക്കാര്യത്തില് മറുപടി നല്കണം. അതിന് ശേഷം മാത്രം വിദഗ്ദ്ധസമിതി രൂപീകരിക്കുന്ന കാര്യത്തില് തീരുമാനം എടുക്കാമെന്നും സുപ്രീംകോടതി വ്യക്തമാക്കി. തുടര്ന്ന് സുപ്രീംകോടതി കേന്ദ്ര സര്ക്കാരിന് നോട്ടീസയച്ചു. കേസില് അടുത്ത 27ന് വീണ്ടും വാദം കേള്ക്കും. പെഗസസുമായി ബന്ധപ്പെട്ട വിവരങ്ങള് രാജ്യസുരക്ഷയെ ബാധിക്കുന്നതാണെന്ന് സോളിസിറ്റര് ജനറല് തുഷാര് മേത്ത വാദിച്ചു. ഈ വിഷയം പൊതു സമൂഹത്തിന് മുന്നില് ചര്ച്ചയ്ക്ക് വയ്ക്കേണ്ടതുണ്ടെന്ന് സുപ്രീംകോടതി കരുതുന്നുണ്ടോ ? പെഗാസസ് ഉപയോഗിച്ചിട്ടുണ്ടോ ഇല്ലയോ എന്ന കാര്യം സര്ക്കാര് വെളിപ്പെടുത്തിയാല് അത് ഭീകര സംഘടനകള് ഉള്പ്പടെയുള്ളവര്ക്കേ പ്രയോജനം ചെയ്യൂ.തുഷാര് മേത്ത പറഞ്ഞു. രാജ്യസുരക്ഷയുടെ കാര്യത്തില് വിട്ടു വീഴ്ച വേണമെന്ന് ആഗ്രഹിക്കുന്നില്ലെന്ന് എഡിറ്റേഴ്സ് ഗില്ഡിനും മുതിര്ന്ന മാദ്ധ്യമപ്രവര്ത്തകരായ എന്. റാമിനും ശശികുമാറിനും വേണ്ടി ഹാജരായ അഭിഭാഷകന് കപില് സിബല് വ്യക്തമാക്കി. സര്ക്കാര് പെഗസസ് ഉപയോഗിക്കുന്നുണ്ടോ ഇല്ലയോ എന്ന് മാത്രം വ്യക്തമാക്കിയാല് മതിയെന്നും അദ്ദേഹം പറഞ്ഞു. കോടതിക്കും ഇതേ നിലപാടാണെന്ന് ചീഫ് ജസ്റ്റിസും വ്യക്തമാക്കി.